Krugersdorp-moord: Verdagtes vrygelaatAlyssa Botha Alyssa, haar ouer suster, Megan, en pa, Anton, is verlede Woensdag omstreeks 19:00 by hul huis in Rietfontein, Muldersdrif, deur ŉ groep mans aangeval. Alyssa is tydens die voorval doodgeskiet. Anton en Megan is ernstig gewond. Slegs hul selfone is tydens die voorval geroof. Vier mans van Zimbabwe en ŉ Suid-Afrikaner is Dinsdagaand in hegtenis geneem nadat ŉ geheuekaart wat aan een van die meisies behoort het, in een van die mans se besit gevind is. Die mans het Donderdag in die Krugersdorp-landdroshof verskyn. Luitenant-kolonel Katlego Mogale, ŉ polisiewoordvoerder, het gesê die mans is deur die hof vrygelaat omdat daar nie bewyse is wat hulle met die moord verbind nie. Mogale sê die polisie ondersoek steeds die saak en gaan fokus op hoe een van die mans die kaart in die hande gekry het.